CELEX: C2005/082/33
Language: sk
Date: 2005-04-02 00:00:00
Title: Vec C-48/05: Návrh na začatie prejudiciálneho konania podaný uznesením Landgericht Nürnberg-Fürth z 28. januára 2005, ktorý súvisí s konaním: Adam Opel AG proti Autec AG (ktorého v konaní podporuje Deutscher Verband der Spielwaren-Industrie e. V.)

2.4.2005   
            
            
               SK
            
            
               Úradný vestník Európskej únie
            
            
               C 82/15
            
         Návrh na začatie prejudiciálneho konania podaný uznesením Landgericht Nürnberg-Fürth z 28. januára 2005, ktorý súvisí s konaním: Adam Opel AG proti Autec AG (ktorého v konaní podporuje Deutscher Verband der Spielwaren-Industrie e. V.)
   (Vec C-48/05)
   (2005/C 82/33)
   Jazyk konania: nemčina
   Landgericht Nürnberg-Fürth (Nemecko) podal uznesením z 28. januára 2005 na Súdny dvor Európskych spoločenstiev návrh na začatie prejudiciálneho konania podľa článku 234 ES, ktorý súvisí s konaním: Adam Opel AG proti Autec AG (ktorého v konaní podporuje Deutscher Verband der Spielwaren-Industrie e. V.) a bol doručený kancelárii Súdneho dvora dňa 8. februára 2005.
   Landgericht Nürnberg-Fürth žiada Súdny dvor, aby rozhodol o nasledujúcich otázkach týkajúcich sa výkladu článku 5 ods. 1 písm. a) a článku 6 ods. 1 písm. b) Prvej smernice Rady 89/104/ES (1) z 21. decembra 1988 o aproximácii právnych predpisov členských štátov v oblasti ochranných známok:
   
               1.
            
            
               Predstavuje používanie ochrannej známky zapísanej aj pre „hračky“ používanie ako ochrannej známky v zmysle článku 5 ods. 1 písm. a) Prvej smernice o ochranných známkach, ak výrobca hračky predstavujúcej zmenšený model automobilu imituje skutočný automobil v zmenšenej mierke, vrátane ochrannej známky majiteľa ochrannej známky použitej na skutočnom automobile, a uvádza ju na trh?
            
         
               2.
            
            
               Ak je odpoveď na prvú otázku kladná: je spôsob použitia ochrannej známky opísaný v prvej otázke údajom o druhu alebo o kvalite tohto modelu automobilu v zmysle článku 6 ods. 1 písm. a) Prvej smernice o ochranných známkach?
            
         
               3.
            
            
               Ak je odpoveď na druhú otázku kladná:
               Ktoré sú v takomto prípade rozhodujúce kritéria pre posúdenie, či ochranná známka je používaná v súlade s čestným konaním v priemysle alebo obchode?
            
         
               4.
            
            
               Je takýmto konaním prípad, keď výrobca zmenšeného modelu automobilu umiestni na jeho obal a na príslušenstvo nevyhnutné pre používanie modelu označenie svojej vlastnej ochrannej známky rozoznateľné pre verejnosť, ako aj svoj názov a údaj o sídle spoločnosti?
            
         
      (1)  Ú. v. ES 1989 L 40, s. 1.